Tshwane-betaalmetersaak: ‘Uitspraak oorwinning vir belastingbetalers’Argieffoto Die vyf jaar lange hofstryd om die Tshwane Metroraad se omstrede voorafbetaalde kragmeterkontrak ter syde gestel te kry, het Dinsdag op ŉ hofoorwinning én ŉ kostebevel in die guns van Sakeliga (voorheen AfriSake) in die Noord-Gautengse hoë hof uitgeloop. Armand Greyling, regs- en beleidsanalis by Sakeliga, het gesê ŉ volbank regters van dié hof het op 13 Oktober verlede jaar beslis dat die kontrak tussen die Stad Tshwane en PEU Capital Partners (PEU) onreëlmatig en ongrondwetlik is en dat die gevolge daarvan nietig is. “Deur hierdie uitspraak kon Sakeliga daarin slaag om ŉ betaling van die stad ten bedrae van meer as R950 miljoen aan PEU te verhoed. Die bevel is egter opgeskort hangende ŉ proses om ŉ billike remedie te vind ten einde die kontrak en meters wat reeds geïnstalleer is uitgefaseer te kry,” het Greyling gesê. Die stad het vier maande om sy eie meters te installeer en kan ook self kies wanneer dié vier maande moet afskop. Greyling meen tot dusver het die aangeleentheid gesloer en die partye kon nie op ŉ informele basis ŉ oplossing vind om die kontrak te beëindig nie. “Hoewel die Tshwane Metroraad ná die oorname van die DA-geleide koalisie Sakeliga se aansoek ondersteun het, sukkel die metroraad skynbaar om die beëindiging van die kontrak ŉ realiteit te maak.” ŉ Skikkingsooreenkoms is tydens vandag se verrigtinge ŉ bevel van die hof gemaak en ŉ kostebevel is aan Sakeliga toegeken. “Die beginsels wat uit hierdie saak spruit, is dat sakelui geregtig is op billike prosesse wanneer tenders oorweeg word. Wanneer tenderprosesse vir transaksies met plaaslike regeringsinstellings omseil word ten koste van sakelui wat eerbaar om tenders wil meeding, verhoog dit die koste van die dienste wat die plaaslike regering moet lewer. In hierdie geval het die veroordeelde kontrak die Tshwane Metroraad se belastingbetalers nagenoeg R5 miljoen per dag gekos,” het Greyling gesê. Intussen het Samkelo Mgobozi, woordvoerder van Solly Msimanga, burgemeester van Tshwane, in ŉ verklaring gesê Dinsdag se uitspraak is ’n oorwinning vir belastingbetalers en die Msimanga-administrasie.